Handwerk: Vou jou Kersgeskenke toe in gestempelde of fynbospapierGestempelde papier. (Foto: Met vergunning van Idees-tydskrif.) Hierdie geskenkpapier is so besonders dat dit nie sommer vinnig in die asblik sal beland nie. Linosnee-stempels is ŉ wonderlike manier om van gewone papier stylvolle geskenkpapier te maak. Die projek is ook nie te moeilik nie en dit behoort jou ŉ uur te neem om jou stempel te voltooi en met die drukwerk te begin. Wenk: Speel rond met die plasing van die blom op die papier en gebruik ander blomstempels daarmee saam. Nog ŉ idee is om ŉ blom in ŉ soortgelyke vorm op die papier te verf en dan bo-oor dit te stempel. Maak jou eie fynbospapier. (Foto: Met vergunning van Idees-tydskrif.) Jy kan ook jou eie botaniese papier maak en dit gebruik om klein geskenkboksies of geskenkkaartjies van te maak. Span jou voedselverwerker in om die papier te verpulp – dit maak alles sommer baie makliker. Die projek se moeilikheidsgraad is gemiddeld en dit behoort jou ŉ halfuur te neem om die papier te maak, maar jy sal nog tyd benodig om jou papier ordentlik te laat droog word. Nog ’n wenk: Hierdie papier kan ook in albei gevalle gebruik word om boeke vir die nuwe skooljaar oor te trek. Idees het dié projek spesiaal vir Maroela Media se lesers beskikbaar gestel. Die artikel het oorspronklik in Idees se November/Desember 2019-uitgawe verskyn.